Штогод 25 сьнежня Калядная Каза традыцыйна завітвае ў сталічны Re:Public з пачастункамі, карагодамі, прымаўкамі і поўнай абоймай беларускіх гуртоў. У гэтым годзе пад эгідай “Каляднага фэсту” сабралася ўсім вядомая кампанія — Irdorath, Стары Ольса, Znich, Гістрыён, да якіх далучыліся PiobRock, Палац і галоўная інтрыга імпрэзы, гурт Trollwald. Кіраваў парадам паважаны спадар Зьміцер Сасноўскі. Нягледзячы на ўпікі кшталту “зноў адно і тое ж, хочацца чаго-небудзь новенькага”, “Калядны фэст 2015” сабраў поўны зал ахвотнікаў сустрэць каталіцкае Раство з фолкам, металам і калядным адрывам. Адрывацца пачалі разам з дуэтам шатландскіх дуд PiobRock. За гэтаю назвай хаваецца музычны і сямейны тандэм Андрэя і Аксаны Мароз, даволі вядомы наведвальнікам “Дударскага клубу”. Пад энергічны мінус PiobRock выканалі трошкі папулярных поп- і рок-мелодый, зноў жа даволі вядомых наведвальнікам дударскіх вечарын, каб крыху разварушыць танцпляц. Немудрагеліста, але даволі весела атрымалася. Тым часам на вуліцы ледзь скончылася агромністая чарга, людзі грэліся, разглядалі разнастайны мерч, гутарылі і асвойваліся на калядным сьвяце, атмасферу якога цягам вечару падтрымлівалі танцоры, калядоўшчыкі з Гістрыён і, зразумела, сама Каза, якая доўга хавалася, каб яе заўважылі ды вярнулі ў строй. Дарэчы, акрамя Казы у гэтым годзе на “Калядным” было заўважана шмат “іншародных целаў” у характэрных спартыўках, якія, мяркуючы па размовах, прыйшлі на дыскатэку, а трапілі на фэст. Таксама багата “целаў” у непрытомным становішчы выносілі з клубу пад белыя ручанькі. Аднак ня трэба думаць, што аўтар канцэнтруецца на адмоўным. У агульнай масе было шмат адкрытых і задаволеных твараў рознага ўзросту, на якія было сапраўды прыемна глядзець.